法惠寺橫翠閣
作者：蘇軾
朝代：宋

paragraphs: 朝見吳山橫，暮見吳山縱。
吳山故多態，轉折爲君容。
幽人起朱閣，空洞更無物。
惟有千步岡，東西作簾額。
春來故國歸無期，人言秋悲春更悲。
已泛平湖思濯錦，更看橫翠憶峨眉。
雕欄能得幾時好，不獨憑欄人易老。
百年興廢更堪哀，懸知草莽化池臺。
遊人尋我舊遊處，但覓吳山橫處來。